Front comú per a la regeneració urbana dels barris de Gandia i la cerca de solucions habitacionals
12 setembre 2019

## Front comú per a la regeneració urbana dels barris de Gandia i la cerca de solucions habitacionals12 setembre 2019Última actualització: 14 juliol 2025

![](../gestion/img/CarolaWoodward_2761-1.JPG)  
  

**L’Alcaldessa de Gandia, Diana Morant,** el **Vice-alcalde i regidor d’Urbanisme, Josep Alandete**, la **regidora delegada d’Habitatge i Regeneració Urbana, Amparo Victoria**, acompanyats de tècnics municipals, han mantingut aquest matí una reunió de treball amb les **Directores Generals d’Habitatge i Emergència habitacional i Funció social de l’habitatge, Elena Azcárraga i Lorena Sanz**, respectivament, i amb el **director general de l’Empresa Valenciana de l’Habitatge (l’EVHA), Alberto Aznar**.

_“Es tracta de la primera visita de la legislatura de la Direcció General de l’Habitatge del Govern del Botànic a Gandia. Hi hem tornat a posar damunt la taula les necessitats de la nostra ciutat i moltíssims projectes que estan en marxa. La bona notícia de l’encontre és que ja s’hi va treballar molt durant la darrera legislatura en solucions habitacionals i regeneració urbana per a Gandia”._

Morant ha recordat, per exemple, que de forma immediata es farà el repartiment de les 33 vivendes de la promoció de Simancas, que provenen d’una Àrea de Regeneració i Renovació Urbana (ARRUS) que l’Ajuntament va executar en companyia de la Generalitat. Precisament, el consistori ha presentat la proposta d’un altre ARRUS per al Raval. _“I és que Gandia continua amb la seua ambició de seguir regenerant espais urbans i posant vivenda a l’abast de la ciutadania. La Generalitat ens té al costat per tal de continuar treballant en altres barris que volem classificar com a nuclis antics, com ara el Grau, Benipeixcar o Beniopa, i que en futures línies d’ARRUS podrien ser candidats”_.

El govern local també s’ha mostrat a la disposició de la direcció general i de l’EVHA per a generar noves vivendes en solars municipals o de la Conselleria, com és el cas de Santa Anna o el sector les Foies.

Per la seua banda, Aznar ha agraït la col·laboració de l’Ajuntament i ha assegurat que la Direcció General continua en les mateixes línies de treball de la legislatura anterior: la mobilització de solars públics per a posar-los en marxa amb diferents fórmules de col·laboració público-privada per a promoure habitatge. També la col·laboració que està fent la Generalitat amb entitats bancàries per a que cedisquen habitatges que es destinen a atendre emergències habitacionals del veïnat. O l’activació de més ARRUS... _“I qualsevol altra línia d’interès comú en relació a l’habitatge que puga fer que el veïnat de Gandia tinga garantit el dret fonamental a un habitatge digne_”.

El director general de l’EVHA ha comentat també que el projecte de la cooperativa de vivendes a Santa Anna, innovador a Gandia, està en marxa.

La visita a Gandia forma part de les primeres visites _“que des de la Direcció General de l’Habitatge estem realitzant a tots els ajuntaments per tal de mostrar-los la nostra col·laboració completa i veure les línies de treball que podem dur endavant”_, ha recordat Azcárraga.

Finalment, la Directora General d’Emergència habitacional i Funció social de l’habitatge ha presentat la col·laboració que s’està mantenint amb CriteriaCaixa, _“que esperem que tinga bons resultats. Per a Gandia representaria una partida molt important per a les actuacions d’emergència que malauradament encara s’estan produint”._